b'\n_START_ARTICLE_\nSotilasdiakoni\n_START_PARAGRAPH_\nSotilasdiakoni toimii Puolustusvoimien ja Rajavartiolaitoksen kirkollisessa ty\xc3\xb6ss\xc3\xa4._NEWLINE_Sotilasdiakoni palvelee omassa sotilasarvossaan ja kantaa teht\xc3\xa4v\xc3\xa4ns\xc3\xa4 tunnuksena kirkollisen ty\xc3\xb6n koulutusmerkki\xc3\xa4. Hein\xc3\xa4kuun alussa 2009 voimaan tullut yleinen palvelusohjes\xc3\xa4\xc3\xa4nt\xc3\xb6 poisti k\xc3\xa4yt\xc3\xb6st\xc3\xa4 erillisen sotilasdiakonin palvelusarvon. Ennen t\xc3\xa4t\xc3\xa4 sotilasdiakoni rinnastettiin koulutuksesta ja teht\xc3\xa4v\xc3\xa4n vaativuudesta riippuen sotilasvirkamieheen - sotilasmestariin, luutnanttiin tai yliluutnanttiin._NEWLINE_Sotilasdiakoneina voivat toimia kirkolliseen virkaan p\xc3\xa4tev\xc3\xb6ityneet sosionomit (AMK), nuorisoty\xc3\xb6nohjaajat, diakonit ja diakonissat sek\xc3\xa4 teologit, jotka eiv\xc3\xa4t ole pappeja. Ty\xc3\xb6teht\xc3\xa4viin kuuluvat suunnilleen samat asiat kuin sotilaspastorin teht\xc3\xa4viin. Teht\xc3\xa4v\xc3\xa4t, joihin tarvitaan selke\xc3\xa4sti pappia, kuten p\xc3\xa4\xc3\xa4osa ns. kasuaalitoimituksista kuuluu sotilaspapin teht\xc3\xa4viin. Monissa n\xc3\xa4ist\xc3\xa4 sotilasdiakoni voi toimia avustajana tai hoitaa jotkin teht\xc3\xa4v\xc3\xa4t itsen\xc3\xa4isesti (esim. sielunhoito ja rippi)._NEWLINE_Sotilasdiakoni tukee sotilaspappia ja voi toimia h\xc3\xa4nenen sijaisenaan tietyin rajoituksin sek\xc3\xa4 ennen muuta tuoda oman ammattiosaamisensa papin tueksi.'